PTT ปิดจ๊อบ! ซื้อบิ๊กล็อต IRPC ร่วม 1.95 พันล้านหุ้น กินรวบ 48.05%
PTT ปิดจ๊อบ ซื้อบิ๊กล็อต IRPC ร่วม 1.95 พันล้านหุ้น 22 รายการ ในราคาเฉลี่ย 7.10 บ./หุ้น ซึ่งเป็นราคาต่ำกว่ากระดานซื้อขาย กินรวบ 48.05%
21 ก.พ. 2561

สืบเนื่องจากวันนี้ (21 ก.พ.) บริษัท ปตท. จำกัด (มหาชน) หรือ PTT ได้แจ้งข้อมูลผ่านตลาดหลักทรัพย์แห่งประเทศไทย (ตลท.) ว่า ที่ประชุมคณะกรรมการของบริษัทฯ เมื่อวันที่ 20 ก..61 มีมติอนุมัติให้บริษัทฯ เข้าซื้อหุ้นสามัญ IRPC จากธนาคารออมสิน จำนวน 1,950,000,000 หุ้น มูลค่าที่ตราไว้หุ้นละ 1 บาท คิดเป็นสัดส่วนประมาณร้อยละ 9.54 ของหุ้นที่จำหน่ายได้แล้วทั้งหมดของ IRPC ในราคาหุ้นละ 7.10 บาท รวมเป็นมูลค่าทั้งสิ้น 13,845 ล้านบาท ผ่านตลาดหลักทรัพย์แห่งประเทศไทย
ล่าสุด ผู้สื่อข่าวรายงานว่า การซื้อขายในตลาดหลักทรัพย์ฯ ภาคเช้าวันนี้มีรายการสรุปซื้อขายกระดานรายใหญ่ (Big lot) ของหุ้น IRPC จำนวน 22 รายการ ปริมาณ 1,950,000,000 หุ้น มูลค่ารวม 1.38 หมื่นล้านบาท ราคาเฉลี่ย 7.10 บาทต่อหุ้น ซึ่งเป็นราคาต่ำกว่ากระดานซื้อขาย
โดยราคาหุ้น IRPC ปิดตลาดเช้าอยู่ที่ 7.85 บาท บวก 0.20 บาท หรือ 2.61% ราคาสูงสุดที่ 7.90 บาท ราคาต่ำสุดที่ 7.65 บาท มูลค่าซื้อขายที่ 1.16 พันล้านบาท